Denel-werkers begin amptelik vandag met protesaksie - Solidariteit WêreldSolidariteit Wêreld
Tuis › Mediaverklarings › Denel-werkers begin amptelik vandag met protesaksie
Die vakbond Solidariteit het vandag bevestig dat sy lede by Denel SOC Ltd amptelik vandag met protesaksie gaan begin terwyl die vakbond ook ʼn memorandum sowel as ʼn petisie aan die Denel-direksie gaan oorhandig.
Dit volg nadat Denel vroeër aangekondig het dat hy in Oktober salarisse kan betaal, maar dat November salarisse en 13de tjeks in die weegskaal is. Die maatskappy het reeds einde September gespook om salarisse aan bestuur te betaal.
“Dis verregaande van ʼn maatskappy wat in die verlede al telkens van bedenklike finansiële optrede beskuldig is, om van sy werkers te verwag om goedsmoeds voort te gaan met hul werk terwyl hulle nie weet wanneer hulle volgende salaristjek inbetaal gaan word nie,” sê Johan Botha, adjunkhoofsekretaris van Solidariteit.
Volgens Botha het etlike honderde Denel-werknemers hul stem in Solidariteit se aanlyn petisie laat hoor en die besware wat hulle met die maatskappy en die Denel-direksie het, gelug. “Hierdie werkers wil nou ook deur middel van ʼn vreedsame protesaksie die maatskappy van hul misnoeë bewus maak,” het Botha gesê.
Solidariteit-lede gaan saam met lede van Uasa, Numsa en Limusa aan die aksie deelneem.